‹‹አዋጁን መነሻ በማድረግ ወንጀል እንዳይፈጸም ኅብረተሰቡ ሊከላከል ይገባል››
አቶ ሲራጅ ፈጌሳ፣ የኮማንድ ፖስቱ ዋና ሴክሬታርያትየአስቸኳይ ጊዜ አዋጁ በአገሪቱ ሰላምና መረጋጋት እንዲሰፍን ምክንያት መሆኑ ተገለጸ፡፡የአስቸኳይ ጊዜ አዋጅ አፈጻጸም አስመልክተው መግለጫ የሰጡት የመከላከያ ሚኒስትሩና የኮማንድ ፖስቱ ዋና ሴክሬታሪያት አቶ ሲራጅ ፈጌሳ፣ የአስቸኳይ ጊዜ አዋጅ መነሻ በማድረግ ሊከሰቱ የሚችሉ የወንጀል ሙከራዎች ኅብረተሰቡ እንዲከላከል ጥሪ አድርገዋል፡፡በአገሪቱ አንዳንድ አካባቢዎች የተከሰተው ሁከት በመደበኛ የሕግ ማስከበር ሥርዓት ለመቆጣጠር ባለመቻሉ የአስቸኳይ ጊዜ አዋጁ ተግባራዊ መደረግ ከጀመረበት ጊዜ አንስቶ፣ ሕዝቡ ከፀጥታ ኃይሎች ጋር ባደረገው ትብብር የአገሪቱ ሰላም ወደነበረበት መመለሱን ተናግረዋል፡፡ዋና ሴክሬታሪቱ እንዳሉት፣ አዋጁን ተግባራዊ ማድረግ ከተጀመረ ጊዜ ጀምሮ በታወጀው መሠረት በአሥር ቀናት ውስጥ ከ400 በላይ ተጠርጣሪዎች በተከሰተው ሁከትና ብጥብጥ መሳተፋቸውን አምነው፣ ራሳቸው እጃቸውን ሰጥተዋል፡፡ ከ1,500 በላይ የተዘረፉ የጦር መሣሪያዎችንም ማስመለስ ተችሏል ብለዋል፡፡በተለይ በኦሮሚያና በአማራ ክልሎች በሁከቱ ወቅት የተዘረፈው የግለሰቦች ንብረትም በአመዛኙ እንደተመለሰ አስታውቀዋል፡፡አቶ ሲራጅ በሁለቱ ክልሎችና በአዲስ አበባ በቁጥጥር ሥር የዋሉ ተጠርጣሪዎች ቁጥር በቅርቡ ይፋ እንደሚሆን ገልጸው፣ እርምትና ትምህርት የሚያገኙባቸው አካባቢዎችንም ለይተው ተናግረዋል፡፡በአንዳንድ አካባቢዎች የአስቸኳይ ጊዜ አዋጁ መታወጁን እንደ ምክንያት ተጠቅመው ሕገወጥ ብርበራና ዝርፊያ እየተፈጸመ ነው ተብሎ ከጋዜጠኞች ለቀረበላቸው ጥያቄ ምላሽ የሰጡት አቶ ሲራጅ፣ የፖሊስ ደንብ ልብስ ለብሰው ዝርፊያ የሚያካሂዱ ጥቂት ግለሰቦች መገኘታቸውን አስረድተዋል፡፡በዚህ የተነሳ የፀጥታ ኃይሎች ባደረጉት ክትትል እስካሁን በዚህ ወንጀል ተጠርጥረው አራት የፖሊስ አባላትና ሌሎች ሲቪል ግለሰቦች በቁጥጥር ሥር መዋላቸው ተናግረዋል፡፡ እስካሁን ለአዋጁ ትግበራ የኅብረተሰቡ ድርሻ ከፍተኛ መሆኑን የገለጹት አቶ ሲራጅ፣ በተለይ አዋጁን መነሻ አድርገው ሊፈጸሙ የሚችሉ የወንጀል ሙከራዎችን በመከላከል ኅብረተሰቡ ግንባር ቀደም ሚና እንዲጫወት አሳስበዋል፡፡እንዲሁም ደግሞ አዋጁ ሁከትንና ብጥብጥን ከመቀስቀስ ጋር ግንኙነት የሌላቸው የዕለት ተዕለት ስብሳባዎችንና እንቅስቃሴዎችን፣ እንዲሁም የኅትመት ውጤቶችን እንደማይመለከት አበክረው ገልጸዋል፡፡ 